Juni 2014

Slipe- og polerrondell gir synlig slipeflate

Nortons slipe- og polerrondell Octopus har tre uttak i periferien som gjør at slipeflaten kan sees under slipingen, noe som letter arbeidet og gir et bedre sluttresultat.

Norton Octopus er en slipe- og polerrondell for jern, stål og rustfritt som benyttes i vinkelslipemaskiner. Rondellen har tre uttak som gjør at slipeflaten kan sees under slipingen. Det å kunne se arbeidsflaten under slipingen uten at man behøver å avbryte arbeidet, gjør både at slipingen kan utføres raskere og at man oppnår et bedre resultat.

Rondellen har en unik flatestruktur som motvirker igjensetting og som i kombinasjon med de tre uttakene gir kaldere sliping. Dette reduserer risikoen for brenning av arbeidsstykket. Norton Octopus har en bøyd form (type 29) som gir en større kontaktflate og en bedre flatefinhet. Rondellen har lang levetid samt lavt lyd- og vibrasjonsnivå i henhold til produsenten. De finnes i diameterene 115 og 125mm og i to kornstørrelser: Korn 36 for sliping og korn 60 for polering.

“Å kunne se flaten på detaljen som slipes gjør arbeidet mye enklere og hurtigere samtidig som sluttresultatet blir bedre da man har større kontroll over slipingen.” sier Audun Hjelseth, salgssjef hos Saint-Gobain Abrasives AS.

Se også www.saint-gobain-abrasives.com